CELEX: C2007/155/65
Language: el
Date: 2007-07-07 00:00:00
Title: Υπόθεση T-158/07: Προσφυγή της 7ης Μαΐου 2007 — COFAC κατά Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/36
            
         Προσφυγή της 7ης Μαΐου 2007 — COFAC κατά Επιτροπής
   (Υπόθεση T-158/07)
   (2007/C 155/65)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: COFAC — Cooperativa de Formação e Animação Cultural, crl (Λισσαβώνα, Πορτογαλία) (εκπρόσωπος: Luís Gomes, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, δυνάμει του άρθρου 230 ΕΚ, την απόφαση D(2004)24253 της Επιτροπής, της 9ης Νοεμβρίου 2004, καθόσον μειώνει το ποσό της χρηματοδοτικής συνδρομής του Ευρωπαϊκού Κοινωνικού Ταμείου (ΕΚΤ) που χορηγήθηκε στην προσφεύγουσα με την απόφαση C(87)0860, της 30ής Απριλίου 1987 (φάκελος 880707 Ρ1).
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Την 1η Μαρτίου 2007 κοινοποιήθηκε στην προσφεύγουσα η απόφαση της Επιτροπής να μειώσει κατά 25 291,75 ευρώ τη χρηματοδοτική συνδρομή την οποία το όργανο αυτό είχε χορηγήσει με την απόφαση C(87)0860, της 30ής Απριλίου 1987, με την αιτιολογία ότι «υπάρχουν ενδείξεις ότι σημειώθηκαν παρατυπίες κατά την εκτέλεση ορισμένων δράσεων επαγγελματικής καταρτίσεως που συγχρηματοδοτούνται από το ΕΚΤ, […] αφού περατώθηκαν οι ποινικές διαδικασίες που αφορούσαν τη διαχείριση και τη συγκεκριμένη εκτέλεση των χορηγηθεισών ενισχύσεων […] και αφού επενέχθησαν οι διορθώσεις όσον αφορά τις δομές κόστους και χρηματοδοτήσεως του φακέλου, σύμφωνα με τις δικαστικές αποφάσεις ή με τους λογιστικούς ελέγχους ή επανεκτιμήσεις που πραγματοποιήθηκαν στους εμπλεκόμενους φορείς.»
   Ωστόσο, η διαδικασία που κινήθηκε ενώπιον των πορτογαλικών δικαστηρίων κατά της προσφεύγουσας κατέληξε σε απόφαση περί παραγραφής, οπότε φυσικά δεν υπάρχουν στοιχεία επί της ουσίας δυνάμενα να συναχθούν από τη διαδικασία αυτή.
   Επιπλέον, η προσφεύγουσα ουδέποτε ενημερώθηκε από τις εθνικές αρχές ότι οι λογιστικοί έλεγχοι/νέες αναλύσεις επρόκειτο να ολοκληρωθούν σύντομα, διαδικασίες στις οποίες η προσφεύγουσα δεν μετέσχε με κανένα τρόπο και, εν πάση περιπτώσει, ουδέποτε για να αμυνθεί κατά των κατηγοριών καταχρήσεως των δομών κόστους και χρηματοδοτήσεως του φακέλου.
   Σύμφωνα με πάγια νομολογία του Δικαστηρίου, οι αποφάσεις της Επιτροπής που μειώνουν ή καταργούν συνδρομή χρηματοδοτούμενη από το ΕΚΤ είναι ικανές να επηρεάζουν άμεσα και ατομικά τους αποδέκτες αυτής της χρηματοδοτικής συνδρομής.
   Η προσφεύγουσα ουδέποτε είχε την ευκαιρία να διατυπώσει λυσιτελώς ενώπιον της Επιτροπής την άποψή της σχετικά με τη μείωση των συνδρομών, οπότε η απόφαση που έλαβε η Επιτροπή είναι παράνομη και πρέπει, για τον λόγο αυτό, να ακυρωθεί.
   Συγκεκριμένα, η απόφαση περί της οποίας πρόκειται ελήφθη κατά παραβίαση των δικαιωμάτων άμυνας, τα οποία αποτελούν θεμελιώδη αρχή του κοινοτικού δικαίου, σύμφωνα με την οποία σε όλους τους αποδέκτες σε σχέση προς τους οποίους ενδέχεται να ληφθεί απόφαση θίγουσα αισθητά τα συμφέροντά τους πρέπει να παρέχεται η δυνατότητα να εκθέσουν λυσιτελώς την άποψή τους επί των στοιχείων επί των οποίων στηρίζεται η απόφαση.